Document ID: 32014R1360

KOMISIJOS ĮGYVENDINIMO REGLAMENTAS (ES) Nr. 1360/2014
2014 m. gruodžio 18 d.
dėl tam tikrų žuvų išteklių 2014 m. žvejybos kvotų sumažinimo atsižvelgiant į ankstesniais metais viršytas kitų išteklių žvejybos kvotas, kuriuo dėl būsimų išskaitytinų kiekių iš dalies keičiamas Įgyvendinimo reglamentas (ES) Nr. 871/2014
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. lapkričio 20 d. Tarybos reglamentą (EB) Nr. 1224/2009, nustatantį Bendrijos kontrolės sistemą, kuria užtikrinamas bendrosios žuvininkystės politikos taisyklių laikymasis, iš dalies keičiantį reglamentus (EB) Nr. 847/96, (EB) Nr. 2371/2002, (EB) Nr. 811/2004, (EB) Nr. 768/2005, (EB) Nr. 2115/2005, (EB) Nr. 2166/2005, (EB) Nr. 388/2006, (EB) Nr. 509/2007, (EB) Nr. 676/2007, (EB) Nr. 1098/2007, (EB) Nr. 1300/2008, (EB) Nr. 1342/2008 ir panaikinantį reglamentus (EEB) Nr. 2847/93, (EB) Nr. 1627/94 ir (EB) Nr. 1966/2006 (1), ypač į jo 105 straipsnio 1, 2, 3 ir 5 dalis,
kadangi:
(1)
Tarybos reglamentuose (ES) Nr. 1262/2012 (2), (ES) Nr. 1088/2012 (3), (ES) Nr. 1261/2012 (4), (ES) Nr. 39/2013 (5) ir (ES) Nr. 40/2013 (6) nustatomos tam tikrų išteklių 2013 m. žvejybos kvotos;
(2)
Tarybos reglamentuose (ES) Nr. 1262/2012, (ES) Nr. 1180/2013 (7), (ES) Nr. 24/2014 (8) ir (ES) Nr. 43/2014 (9) nustatomos tam tikrų išteklių 2014 m. žvejybos kvotos;
(3)
Reglamento (EB) Nr. 1224/2009 105 straipsnio 1 dalyje nustatyta, kad tuo atveju, kai Komisija nustato, kad valstybė narė viršijo jai skirtas žvejybos kvotas, Komisija išskaito atitinkamą kiekį iš tos valstybės narės būsimų žvejybos kvotų;
(4)
Komisijos įgyvendinimo reglamentu (ES) Nr. 871/2014 (10) nustatytas tam tikrų žuvų išteklių 2014 m. žvejybos kvotų sumažinimas atsižvelgiant į ankstesniais metais viršytas žvejybos kvotas;
(5)
tačiau tam tikrų valstybių narių pereikvotas kiekis negalėjo būti išskaitytas pagal Įgyvendinimo reglamentą (ES) Nr. 871/2014 iš pereikvotų išteklių žvejybos kvotų, nes tokios kvotos toms valstybėms narėms 2014 m. nebuvo skirtos;
(6)
Reglamento (EB) Nr. 1224/2009 105 straipsnio 5 dalyje numatyta, kad jeigu pereikvoto kiekio išskaityti kitais metais po išteklių pereikvojimo negalima, nes atitinkama valstybė narė tų išteklių kvotos neturi, pereikvotas kiekis turėtų būti išskaitytas iš kitų tame pačiame geografiniame rajone žvejojamų arba tokios pačios komercinės vertės išteklių kvotų. Pagal Komisijos komunikatą Nr. 2012/C 72/07 (11), pageidautina, kad toks kiekis būtų išskaitomas iš to paties laivyno, kuris pereikvojo kvotą, žvejojamų išteklių kvotos, atsižvelgiant į būtinybę užtikrinti, kad vykdant mišriąją žvejybą sužvejotos žuvys nebūtų išmetamos į jūrą;
(7)
su atitinkamomis valstybėmis narėmis buvo konsultuojamasi dėl siūlomo kiekio išskaitymo iš kitų nei pereikvotieji išteklių kvotų;
(8)
be to, Įgyvendinimo reglamente (ES) Nr. 871/2014 numatytas tam tikras iš žvejybos kvotų išskaitomas kiekis yra didesnis už patikslintą 2014 m. kvotą, todėl viso reikiamo kiekio iš tos kvotos išskaityti negalima. Remiantis Komisijos komunikatu Nr. 2012/C 72/07, likusį kiekį reikėtų išskaityti iš vėlesnių metų patikslintų kvotų;
(9)
todėl Įgyvendinimo reglamentas (ES) Nr. 871/2014 turėtų būti atitinkamai iš dalies pakeistas;
PRIĖMĖ ŠĮ REGLAMENTĄ:
1 straipsnis
Šio reglamento I priede nurodytos 2014 m. žvejybos kvotos sumažinamos taikant tame priede nustatytus išskaitytinus alternatyvių išteklių kiekius.
2 straipsnis
Įgyvendinimo reglamento (ES) Nr. 871/2014 priedas pakeičiamas šio reglamento II priedo tekstu.
3 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. gruodžio 18 d.

Labels: 20
6